section_heading: Dan pomirenja u Bibliji
paragraph_text: Samo je za taj blagdan veliki svećenik smio ući u najsvetiji dio Šatora sastanka, kasnije hrama, gdje je bio smješten Kovčeg Saveza, ali prvo je morao primiti oproštenje i očišćenje svojih grijeha. Za žrtvu se prinosio jedan junac, savršen i bez mane, koji je bio određen za svećenika, te dva jarca. Između ta dva jarca bacala se kocka da se odredi koji će biti prinesen kao žrtva, dok je na drugog svećenik polagao ruke kako bi na njega simbolički prenio sve grijehe Izraelskog naroda. Nakon toga taj se jarac odvodio na jedno mjesto u pustinji na kojem su Židovi vjerovali da prebiva demon Azazel, da na to mjesto odnese grijehe Izraela.